**Rugăciune pentru Copilărie**

*Maria Filipoiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

RUGĂCIUNE PENTRU COPILĂRIE

Doamne, Te rog, de-ai putea să faci

și pentru mine o minune,

să mă duci la anii cei mai dragi,

te-aș venera în rugăciune!

Pentru o zi de-aș mai fi copil,

să zburd la joacă fără grijă,

aș lăsa-n timp, destin ostil

ce-a uneltit să fiu învinsă.

Mai dă-mi vremea copilăriei,

să lupt cum atunci nu am putut!

Aș rupe lanțul nostalgiei,

de-aș redobândi timpul pierdut.

Să pot avea doar griji de școală,

pe părinți și dascăli să-i ascult,

peste vremuri m-aș face scară

spre al copilăriei tumult.

Nu mi-aș dori să am jucării,

mai plăcută de-a-mi face viață,

ci mai multe cărți să pot citi

în timpul liber și-n vacanță.

Că nu-și dorește să se joace

copilul, când e nefericit.

Mai bucuros îl poate face

cartea cu personaj îndrăgit.

Aș vrea să uit griji de părinte,

ce nu-mi dau pace, zi și noapte.

Deși multe nu-s auzite

din ale sufletului șoapte.

Să nu știu de cruci și morminte,

unde strămoșii au dispărut

și să am prin rugăciuni sfinte,

ce-n copilărie n-am avut.

Dar tot ce-am dorit, va rămâne

pecetluit de năzuință

într-o absurdă rugăciune,

că două vieți nu-i cu putință!

Maria Filipoiu - poet, eseist, jurnalist

București - România